text: България е сред първите 5 европейски страни по износ на билки и подправки
  Ключови думи: билки, подправки, класация, Асоциацията на билкарите, конкурентноспособност, диворастящи растения
  В същото време обаче през последните години в бранша се натрупват проблеми, които могат да доведат до срив в производството
  България е сред първите пет европейски страни по износ на билки и подправки в Европейския съюз, сочат данни на Асоциацията на билкарите, цитирани от БНТ. По износ на билки изпреварваме страни като Полша, Унгария и Сърбия.
  В същото време обаче през последните години в бранша се натрупват проблеми, които могат да доведат до срив в производството и страната ни да загуби своята конкурентноспособност на международните пазари, отбелязва в свой репортаж националната ни телевизия.
  През последните години събирането и износът на диворастящи билки у нас намалява. Въпреки това, все още сме сред водещите европейски страни по този показател.
  През 2018 г. сме изнесли 9000 тона диворастящи сухи билки, а през 2017 - 12 000 тона. Страната ни е изключително богата на лечебни растения, ценени високо зад граница и неслучайно експортът за миналата година надхвърля 10 млн. евро.
  Българските билки се изнасят в близо 30 страни. Най-търсени са копривата - корени и листа, липа, маточина и глог. Най-голямо количество от нашите билки се продава в Германия, Франция и Испания.
  Все по-малко са и хората, които събират билки. Преди години бяха над 300 000. Сега в активните месеци са 100 000 души, предимно от районите с висока безработица като Разград, Търговище и Шумен. Половината от тях са хора с ниско образование от малцинствени групи.
  Това, което може да се направи е парите, които се събират от горски такси, да се реинвестират в бранша под формата на образователни курсове. Сега парите потъват в бюджета и никой няма информация какви средства са събрани от горски такси.
  От Асоциацията настояват и за държавна подкрепа на билкарството, както е в Полша и Сърбия например, където има дотации за сектора. В противен случай страната ни ще губи все повече позиции на международните пазари. Сега най-големите конкуренти на българските износители са фирми от Румъния,Турция, Египет и Китай.